New York semakin huru-hara
NEW YORK: Protes antipolis berikutan kematian lelaki kulit hitam, George Floyd mencetuskan huru-hara di Brooklyn apabila ratusan penunjuk perasaan cuba mengepung beberapa kawasan presint 88 di Clinton Hill dan membakar sebuah van milik Jabatan Polis New York (NYPD), malam tadi. Menurut sumber, kira-kira 200 orang dilaporkan ditangkap dalam demonstrasi yang mengganas di Lower Manhattan dan Brooklyn. Terdahulu, sekurang-kurangnya 3,000 penunjuk perasaan telah berkumpul di Pusat Barclays sebelum pihak polis bertindak melepaskan tembakan gas pemedih mata ketika peserta protes itu mula melemparkan objek ke arah pasukan polis. Dalam pada itu, Datuk Bandar New York, Bill de Blasio dilaporkan tiba di Pusat Barclayslewat malam tadi sebelum memuat naik status di laman Twitternya yang meminta orang ramai bertenang. “Kita menghadapi malam yang panjang di Brooklyn. Fokus utama kami adalah untuk meredakan situasi ini dan memastikan orang ramai pulang ke rumah dengan selamat,” ciapnya. Penunjuk perasaan berhimpun bagi menuntut keadilan terhadap kematian Floyd di Minneapolis yang meninggal dunia pada Isnin lalu selepas seorang anggota polis melutut pada lehernya semasa menangkapnya. Pegawai polis terbabit, Derek Chauvin, dilaporkan telah ditangkap awal semalam dan didakwa membunuh dan melakukan pembunuhan tanpa niat. –AFP 
See author's posts
